שבתי שביט

ביוגרפיה

שבתי שביט נולד בנשר בשנת 1939 לאב מנהל בית-ספר בנשר ולאם שהייתה גננת. למד ב"בית הספר לילדי עובדים ליד מפעל המלט נשר" בשכונת הפועלים נשר. סיים את לימודי התיכון בבית הספר הריאלי בחיפה במגמת מזרחנות. ב-1958 התגייס לצה"ל ושירת בממשל הצבאי בבאר שבע. התנדב לסיירת מטכ"ל עם הקמתה, והיה מראשוני הלוחמים ביחידה. לאחר שחרורו בדרגת סמל סיים תואר ראשון במזרחנות ושפה ולשון ערבית באוניברסיטה העברית בירושלים.

שירותו במוסד

ב-1964, עם סיום לימודיו באוניברסיטה, התגייס למוסד. הוא שירת כקצין איסוף באגף צומת. לאחר מכן שימש כקצין המבצעים של הארגון. פעל בין היתר באיראן בתקופת שלטונו של השאה האחרון, מוחמד רזא שאה פהלווי, כקצין איסוף מודיעיני, ולקח חלק בסיוע למורדים הכורדים בעיראק. בשנים 1980 עד 1985 עמד בראש אגף קיסריה וריכז את מבצע חטיפת מרדכי ואנונו (הפרויקטור והמבצע בפועל היה בני זאבי). שימש ראש אגף המטה וב-1986 מונה לסגן ראש המוסד וכיהן בתפקיד עד 1989. בהיותו סגן ראש המוסד היה מעורב בין היתר בתכנון מבצע הצגת תכלית. 
ב-1989 מונה לראש המוסד, והיה האחרון ששמו נאסר לפרסום בעת כהונתו. תקופתו כראש המוסד התאפיינה במעבר מעבודה שהתרכזה במודיעין אזורי לפרישֹה רחבה ועיסוק במודיעין גלובלי. בין היתר הרחיב את תחומי הפעולה למזרח אירופה, עם קריסת השלטון הקומוניסטי, וכן לדרום אמריקה. שביט שינה את אופן המידור בארגון, ועיבה את תחום המחקר המודיעיני על ידי הקמת צוותי מחקר אסטרטגיים.
בעת כהונתו של שביט חוסל בבריסל המהנדס הקנדי ג'רלד בול, מפתח תותח-העל, ובאמצעי התקשורת דווח כי המוסד חיסל אותו במטרה למנוע ממנו לסייע לסדאם חוסיין. באפריל 1991 נעצרו ארבעה לוחמי המוסד בניקוסיה לאחר שפרצו לשגרירות איראן כדי להחליף סוללות למתקן האזנה. הלוחמים שוחררו לאחר תקופת מאסר קצרה. ב-1992 חוסל בפריז בכיר אש"ף עאטף בסיסו, שהיה מעורב בטבח הספורטאים באולימפיאדת מינכן עשרים שנה לפני כן, ב-1972. בשנת 1995 חוסל במלטה ד"ר פתחי שקאקי, שהיה מנהיג הג'יהאד האסלאמי - וגם פעולה זו יוחסה למוסד. כמו כן, נחשפה אחת מהפרשיות המביכות בתולדות המוסד: איש המוסד יהודה גיל המציא מקור בכיר בסוריה שלא היה ולא נברא. גיל העביר ידיעות כוזבות בשמו של המקור הבדוי, שאף גרמו למתיחות צבאית בין ישראל לסוריה.   
ב-1996 פרש. גם לאחר פרישתו הוסיף לפעול בנושאים חשאיים, והיה בין היתר שליחו של ראש הממשלה אריאל שרון לטוויית קשרים מיוחדים עם ראשי המודיעין המצרי ב-2001.

פעילותו בעולם העסקי

לאחר פרישתו מראשות המוסד שימש מנכ"ל מכבי שירותי בריאות. כשמונה לתפקידו זה הייתה הקופה במצב תקציבי מאוזן, אך בשנה בה עזב שביט את הקופה, 2001, נרשם בתקציבה גירעון של 140 מיליון ש"ח. סמנכ"ל משרד הבריאות, מיכל עבאדי, הזמינה דו"ח ביקורת ממשרד רואי החשבון סומך-חייקין, שקבע כי בחלק מהתקופה נוהלה הקופה באופן כושל שבא לידי ביטוי ברכש, בניהול מלאי ובהתקשרויות עם ספקים. בששת החודשים הראשונים של 2001 היה שביט שיאן השכר במגזר הציבורי.
לאחר מכן שימש סגן נשיא בקבוצת "מרחב" של איש העסקים יוסי מימן ויו"ר חברת "אתנה" לאבטחה אותה הקים לאחר פיגועי 11 בספטמבר.  מכהן כדירקטור בחברת NSC, העוסקת בפיתוח טכנולוגיות בתחום זיהוי הדיבור. כמו כן הוא מכהן כיו"ר "המכון למדיניות נגד טרור" במסגרת המרכז הבינתחומי הרצליה.
בשנת 2011 נאלץ לחמוק מגינאה שבמערב אפריקה, עקב חשש שייעצר על ידי ממשלת המדינה בחשד לשיתוף פעולה עם האופוזיציה.

מעורבות פוליטית

שביט נמנה עם מנסחי אמנת כנרת השואפת ליצור מכנה משותף לזרמים והמחנות השונים ציבור היהודי (ימין-שמאל, דתיים-חילוניים וכו') ואף חתם עליה ביחד עם שורה של אנשי ציבור מהימין והשמאל.
בנובמבר 2014 פרסם מאמר שבו הוא מביע חשש מההסלמה במצב הפוליטי בישראל, ומציע לאמץ את יוזמת השלום הערבית כדי לעצור את ההידרדרות ולחדש את המשא ומתן בין ישראל לפלסטינים.
נמנה עם חברי מפקדים למען ביטחון ישראל, ובמסגרת זו קורא למשא-ומתן שיוביל לפתרון שתי המדינות ולשיפור איכות החיים ברצועת עזה. בינואר 2017 אמר במסיבת עיתונאים של התנועה: "מדינה שלמה מוחזקת כבת ערובה על ידי הקצה של הימין המשיחי, חבורת קיצוניים שדוחפת את ישראל לעבר התאבדות דמוגרפית ואתנית למציאות של עוד דם, עוד שכול ועוד טרור".
שבתי שביט מרבה למתוח ביקורת על ראש הממשלה בנימין נתניהו, בין השאר על שאינו מתפטר חרף החשדות נגדו, ועל מדיניותו ומדיניות הימין שלטענתו זנחה את עקרונותיה ומובילה את ישראל למדינה דו-לאומית.

פרטים אישיים

שביט נשוי ליעל, אב לשלושה ולו תואר שני במנהל ציבורי מאוניברסיטת הרווארד.
בשנת 2018 יצא לאור ספרו "ראש המוסד", על תקופת היותו ראש המוסד, בהוצאת ידיעות ספרים.